Täysistunto alkaa. Iältäni vanhimpana eduskunnan jäsenenä johdan puhetta tässä valtiopäivien ensimmäisessä täysistunnossa, kunnes eduskunta on työjärjestyksen 4 §:n mukaan valinnut puhemiehen ja kaksi varapuhemiestä ja nämä ovat antaneet eduskunnalle juhlallisen vakuutuksen.
Nyt seuraa puhemiehen vaali, joka, kuten varapuhemiestenkin vaalit, toimitetaan noudattamalla Suomen perustuslain 34 §:n 2 momentin ja eduskunnan vaalisäännön 5 ja 6 §:n säännöksiä. Vaali toimitetaan umpilipuin. Edustajat tuovat äänestyslippunsa uurnaan aakkosjärjestyksessä toimitettavan nimenhuudon mukaan. Ehdokkaan nimi on yksilöitävä riittävällä tarkkuudella tarvittaessa myös etunimeä käyttäen. Avustajiksi äänestyslippujen tarkastamiseen ja äänten laskemiseen vaalissa pyydän seuraavat edustajat: Antti Lindtman, Ritva Elomaa, Kai Mykkänen ja Antti Kurvinen. Totean myös, että annettuja ääniä ei julkilueta. Pyydän edustajia vaalitoimituksen nopeuttamiseksi huomioimaan aakkosjärjestyksen ja vaikkapa asettautumaan pieneen jonoon. Näin saamme tämän nopeasti toimitettua.
Äänestyksen tulos luetaan.
Kun Matti Vanhanen on saanut vaalissa enemmän kuin puolet annetuista hyväksytyistä äänistä, on hänet valittu eduskunnan puhemieheksi vuoden 2020 valtiopäivien ajaksi.
Seuraa ensimmäisen varapuhemiehen vaali. Vaali toimitetaan umpilipuin. Edustajat tuovat äänestyslippunsa uurnaan aakkosjärjestyksessä. Avustajiksi tässä vaalissa pyydän seuraavat edustajat: Kristiina Salonen, Sheikki Laakso, Sari Sarkomaa ja Hanna-Leena Mattila. Uudistan edustajille kehotuksen varautua hyvissä ajoin äänestysvuoroonsa äänestyspaikan lähistöllä.
Äänestyksen tulos luetaan.
Kun Antti Rinne on saanut vaalissa enemmän kuin puolet annetuista hyväksytyistä äänistä, on hänet valittu eduskunnan ensimmäiseksi varapuhemieheksi vuoden 2020 valtiopäivien ajaksi.
Siirrytään toisen varapuhemiehen vaaliin. Vaali toimitetaan umpilipuin. Edustajat tuovat äänestyslippunsa uurnaan aakkosjärjestyksessä. Avustajiksi pyydän seuraavat edustajat: Ilmari Nurminen, Jukka Mäkynen, Anna-Kaisa Ikonen ja Esko Kiviranta. Jälleen pyydän edustajia varautumaan hyvissä ajoin äänestysvuoroonsa.
Äänestyksen tulos luetaan.
Kun Juho Eerola on saanut vaalissa enemmän kuin puolet annetuista hyväksytyistä äänistä, on hänet valittu eduskunnan toiseksi varapuhemieheksi vuoden 2020 valtiopäivien ajaksi.
Nyt pyydän puhemiestä ja varapuhemiehiä kutakin vuorollaan antamaan eduskunnalle työjärjestyksen 4 §:ssä säädetyn juhlallisen vakuutuksen.
Arvoisa puhemies! Minä Matti Taneli Vanhanen vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Matti Taneli Vanhanen försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Arvoisa puhemies! Minä Antti Juhani Rinne vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Antti Juhani Rinne försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Minä Juho Seppo Antero Eerola vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Juho Seppo Antero Eerola försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Pyydän herra puhemiestä ottamaan paikkansa eduskunnassa ja ryhtymään toimeensa.
Arvoisat edustajat! Valitun puhemiehistön puolesta nöyrä kiitos siitä luottamuksesta, jonka äsken suoritetuissa vaaleissa saimme. Pyrimme huolehtimaan siitä, että eduskunta pystyy täyttämään oman tehtävänsä. Edistämme sellaista keskustelukulttuuria, jossa mahdollisimman tasapuolisesti kyetään käymään parlamentaarista keskustelua. Eduskuntahan toimii pääosin niiden esitysten käsittelemiseksi, jotka valtioneuvosto eduskunnalle antaa, ja meidän on jatkuvasti kehitettävä järjestelmää sen osalta, että valtioneuvostolta ehdotuksia tulisi, voidaan sanoa, tasaiseen tahtiin. Se takaisi parhaiten sen, että meillä työ ei ruuhkautuisi aina kevätistuntokauden ja syysistuntokauden loppuun. Mitä tasaisemman työtahdin saamme, sitä paremmin varmistamme sen, että kukin asia saa, voi sanoa, ansaitsemallaan tavalla riittävästi aikaa ja eduskunta pystyy oman tehtävänsä täyttämään. Hallituksen esitysten rinnalla kansalaisaloitteet työllistävät, aiheellisella tavalla, eduskuntaa aikaisempaa enemmän. Tämän lisäksi uskon, että uusi puhemiehistö pyrkii luomaan edellytykset myös aina kulloisellekin ajankohtaiselle keskustelutarpeelle, jota on. Eri välineillä, hallituksen puolelta tulevilla keskustelualoitteilla, edustajien keskustelualoitteilla, mutta myös jos sopivalla tavalla käsiteltävien asioiden yhteyteen on aikaan saatavissa ajankohtaiskeskustelua, niin minusta sitä on syytä edistää. Näillä valtiopäivillä eduskunta tulee myös keskittymään huomattavasti oman työnsä uudistamiseen. Olemme asettaneet eduskunnan uudistamistyöryhmän ja sille kolme alatyöryhmää, ja tässä työssä tullaan käymään eduskunnan työtä lävitse erityisesti edustajan työstä käsin. Se tulee kattamaan koko skaalan valiokuntatyöstä edustajien saamaan tietotukeen, kaiken mitä tässä välissä on, ja toivon ja odotan, että edustajat ja eduskuntaryhmät kaiken meidän varsinaisen työmme ohella jaksaisimme paneutua myös tähän eduskunnan uudistamistyöhön. Näillä sanoilla, lämmin kiitos luottamuksesta, jonka saimme.
Arvoisat edustajat! Kutsun teidät vuoden 2020 valtiopäivien avajaisiin, jotka pidetään huomenna keskiviikkona 5.2.2020, sekä ennen avajaisia pidettävään valtiopäiväjumalanpalvelukseen edustajille erikseen toimitetun ohjelman mukaisesti.